text: Sandflugt: Vil ikke genplante marehalm
  11 januar 2010 kl. 08.06
  Skov- og Naturstyrelsen har opgivet at bremse sandflugten. Styrelsen forlanger ikke længere, at marehalm skal genplantes - bort set fra sommerhusområder og ved campingpladser.
  Skov- og Naturstyrelsen var tidligere meget restriktiv med, at der skulle ske genplantning af marehalm, hvis det var slidt ned af turisterne. Genplantningen blev foretaget for at forebygge sandflugt fra klitterne.
  - Vi forebygger stadig sandflugt, men kun i sommerhusområder og ved campingpladser og lignende, siger Ulrik Lorenzen, der er chef for Skov- og Naturstyrelsen i Blåvandshuk, nord for Varde, til P4 Esbjerg
  
  Ingen genplantning i øde områder
  Det er de to græsplanter marehalm og hjemle, der bruges til at dæmme op for sandet. Planterne vokser helt ude i den hvide klit, og de er med til at holde på sandet.
  - Hvis de slides ned af turister, så sker der en genplantning. Men i mere øde områder, gør man ikke noget ved det. Da accepterer vi, at der kan ske sandfyning, siger Ulrik Lorenzen fra Skov- og Naturstyrelsen til P4 Esbjerg.
  
  Tager det ikke så tungt
  I områder med sommerhuse og campingpladser rådes folk til at gå på stierne.
   
  - Men i mere øde områder, tager vi det ikke så tungt, hvis man går i marehalmen.
  